Publication: Magyar Közlöny
Issue: MK-2004-23 (Year: 2004, Number: 23)
Era: 2004-2010
Section: szóló 1993. évi LV. törvény (a továbbiakban: Ápt.) 4. §
Paragraph Index: 420

1. Nem értek egyet a határozat rendelkezõ részével, álláspontom szerint jelen ügyben az Alkotmánybíróságnak az Országos Választási Bizottság (OVB) 116/2003. (IX. 18.) határozatát meg kellett volna semmisítenie és az OVB-t új eljárásra kellett volna utasítania. Az Alkotmánybíróság, állandó gyakorlata szerint, a kifogás keretei között alkotmányos jogállásával és rendeltetésével összhangban azt vizsgálja, hogy az OVB az Alkotmánynak és az irányadó törvényeknek megfelelõen járt-e el a hitelesítési eljárásban. Megítélésem szerint az országos népszavazásra bocsátandó kérdésnek az Alkotmánybíróság olyan értelmezést ad, amely a kérdésbõl nem feltétlenül következik. A határozat a jogalkotói egyértelmûség irányából lényegében lefordítja a kérdést és arra törekszik, hogy elhelyezze azt az alkotmányos rendszerben. Felfogásom szerint a népszavazási eljárás során — bár a kérdést értelemszerûen minden közremûködõ szerv értelmezi — annak lényeges tartalmához egyetlen döntéshozó szerv sem nyúlhat, a szavazólapon is ugyanannak a kérdésnek kell szerepelnie, amit kezdeményezõi megfogalmaztak.

Source: https://magyarkozlony.hu/hivatalos-lapok/6a7cede0ec208db4cf979a3e3db8a3adfd795431/dokumentumok/4c04dc162042cbdf9ab55e6583d2d7d566253e12/letoltes